Teemu Selänne otti kantaa maahanmuuttoaiheiseen keskusteluun.

Teemu Selänne ilmaisi mieltään sosiaalisessa mediassa. JENNI GÄSTGIVAR

Aiemmin poliittisista kannanotoista usein pidättynyt Selänne otti osaa Twitterissä turvapaikanhakijoita ja maahanmuuttoa koskevaan keskusteluun.

Selänne muun muassa uudelleentviittasi eli jakoi tilillään mediapersoona Aleksi Valavuoren Suomen maahanmuuttopolitiikkaa kritisoineen kirjoituksen.

Kirjoituksessaan Valavuori yhdistää joukkoraiskaukset ”kulttuurien kohtaamiseen täällä kaukana pohjolassa”.

– Onko se oikeasti niin kova paikka myöntää tehneensä karmivia virheitä, joista nyt maksetaan sekä taloudellista että turvallispoliittista hintaa. Myöntämisen jälkeen yleensä seuraava vaihe on virheiden korjaaminen. Mitä pidempään näitä virheitä yritetään perustella suvaitsevaisuudella tai jollain muulla toteutumattomalla mielikuvitustuotteella, sitä vakavammaksi tilanne ajautuu, Valavuori kirjoittaa.

Kiekkosivusto Jatkoaika.comin päätoimittaja Antti Wennström ihmetteli Selänteen sosiaalisen median toimintaa tämän jälkeen omalla tilillään.

– Voit ottaa sen rasismina tai ihan miten haluat, se on kuitenkin fakta missä mm. Suomi, Saksa nyt elää, Selänne vastasi Wennströmille.

– Onko sulla Antti sitten joku ehdotus miten nämä raiskaukset saadaan loppumaan?!

Wennström kommentoi Selänteen some-toimintaa myöhemmin Jatkojan verkkosivuilla julkaistussa kirjoituksessaan. Valavuori kommentoi aihetta kiivaasti Twitterissä. Selänne puolestaan jakoi Valavuoren julkaisut jälleen omalla tilillään.

Selänne myös tiedusteli, missä kohtaa Valavuoren kirjoituksessa on rasismia.

Eräässä tviitissään Selänne vaatii raiskauksista yleisesti kovempia rangaistuksia.

– Kovat rangaistukset! Hyysäily lopetettava! Tuomiot kohdalleen! Selänne muotoili.

Selänteen kannanotot on huomioitu muun muassa MV-lehdessä, jossa kiitellään kiekkolegendan ”isänmaallisuutta”. Sivusto on tullut tunnetuksi muukalaisvastaisista kannanotoistaan.

Korjattu edellä mainittujen tapahtumien aikajärjestystä kello 10.49.